《和仲玉舟集呈李司马》
清代·欧阳辂

银筝羯鼓随玉箫，阳春妍丽风日娇。暖云扑天莺舌调，美人笑倚双兰桡。

银青帗子金络条，明珰宝髻光动摇。彩袖轻漾试舞腰，回眸送睇歌且谣。

忽颦若嗔睨若骄，忽远若避近若招。云烟翻腾风乱交，轰然四座欢声嚣。

樽前玲珑解华貂，玉壶滴酒珍珠跳。醉来粉黛生晕潮，哀丝长甲为君挑，愿君千寿齐松乔。

作者简介：（1767—1841）湖南新化人，原名绍洛，字念祖，一字礀东。乾隆五十九年举人。博学多才，读书过目不忘。少孤贫，非其力不食。客游南北，性野逸，岸然公卿。工诗。有《礀东诗钞》。